b'\n_START_ARTICLE_\nHennessey Venom GT\n_START_SECTION_\nModelio specifikacijos\n_START_PARAGRAPH_\nPasak gamintojo, modeliui panaudota Lotus Exige pakaba, o kitos detal\xc4\x97s patobulintos\xc2\xa0\xe2\x80\x93 stogas, durys, stiklai, dugnas, valytuvai, \xc5\xbeibintai ir kitos detal\xc4\x97s. Naudojimui gatv\xc4\x97se modelis registruotas kaip modifikuotas Lotus Exige ir n\xc4\x97ra produkcinis automobilis._NEWLINE_Automobilis varomas 7 L V8 1 244 AG varikliu. Jis naudoja mechanin\xc4\x99 6 pavar\xc5\xb3 d\xc4\x97\xc5\xbe\xc4\x99 i\xc5\xa1 Ford GT modelio.\n_START_SECTION_\nGrei\xc4\x8dio rekordai\n_START_PARAGRAPH_\n2013\xc2\xa0m. sausio 21 d. Venom GT buvo \xc4\xafra\xc5\xa1ytas \xc4\xaf Gineso rekord\xc5\xb3 knyg\xc4\x85 kaip grei\xc4\x8diausiai \xc4\xafsib\xc4\x97g\xc4\x97jantis iki 300 km/val automobilis\xc2\xa0\xe2\x80\x93 jis tai padar\xc4\x97 per 13,63 s. Taip pat jis pasiek\xc4\x97 ir neoficial\xc5\xb3 rekord\xc4\x85 \xc4\xafsib\xc4\x97g\xc4\x97damas iki 322 km/val per 14,51 s._NEWLINE_2014\xc2\xa0m. vasario 14 d. Kened\xc5\xbeio kosmoso centro take Venom GT pasiek\xc4\x97 435,31 km/val greit\xc4\xaf ir tapo grei\xc4\x8diausiu automobiliu pasaulyje. Ta\xc4\x8diau d\xc4\x97l to, kad bandymas buvo atliktas va\xc5\xbeiuojant viena kryptimi ir pa\xc4\x8di\xc5\xb3 modeli\xc5\xb3 parduota tik 16 (turi b\xc5\xabti parduota bent 30), \xc4\xaf Gineso rekord\xc5\xb3 knyg\xc4\x85 \xc5\xa1is pasiekimas n\xc4\x97ra \xc4\xafra\xc5\xa1ytas._NEWLINE_Minint Hennessey 25 met\xc5\xb3 jubiliej\xc5\xb3 2016\xc2\xa0m. kovo 25 d. Venom GT Spyder kabrioletas pasiek\xc4\x97 427,4 km/val greit\xc4\xaf ir tapo grei\xc4\x8diausiu kabrioletu pasaulyje.'